b'\n_START_ARTICLE_\nHeetin kieli\n_START_PARAGRAPH_\nHeetin kieli on kuollut indoeurooppalainen kieli, mutta sen arkaaisten piirteiden vuoksi jotkut ovat pit\xc3\xa4neet sit\xc3\xa4 ja muita anatolialaisia kieli\xc3\xa4 pikemminkin perinn\xc3\xa4isesti rekonstruoidun indoeurooppalaisen kantakielen sisarkielen\xc3\xa4. Se oli heettil\xc3\xa4isvaltakunnassa k\xc3\xa4ytetty kieli. Kielt\xc3\xa4 puhuttiin Anatoliassa nykyisen Turkin alueella noin vuodesta 1600 eaa. (ja ehk\xc3\xa4 jo aiemminkin) vuoteen 1100 eaa. Heetin kielt\xc3\xa4 on l\xc3\xb6ydetty babylonialaisella nuolenp\xc3\xa4\xc3\xa4kirjoituksella savitauluihin kirjoitettuna. Sen sukulaiskieli on luuvin kieli, josta on kehittynyt lyykian kieli. Sukua heetille on my\xc3\xb6s lyydian kieli, jota on my\xc3\xb6s l\xc3\xb6ydetty piirtokirjoituksista.'